**Predlog – prva obravnava:**

Na podlagi 13., 17. in 50. člena Zakona o spodbujanju razvoja turizma (Uradni list RS, št. 13/18), 29. člena Zakona o lokalni samoupravi (Uradni list RS, št. 94/07 – UPB 2, 76/08, 79/09,51/10, 40/12 – ZUJF in 14/15 - ZUUJFO) in 16. člena Statuta Občine Sveta Trojica v Slovenskih goricah (MUV, št. 22/10 in 12/14 in UGS, št. 57/2017), je Občinski svet Občine Sveta Trojica v Slovenskih goricah na svoji \_\_. redni seji dne \_\_\_\_\_\_. 2018 sprejel

**ODLOK**

**O TURISTIČNI IN PROMOCIJSKI TAKSI V OBČINI SVETA TROJICA V SLOVENSKIH GORICAH**

**I. SPLOŠNE DOLOČBE**

1. člen

(vsebina)

(1) Odlok o turistični in promocijski taksi v občini Sveta Trojica v Slovenskih goricah (v nadaljevanju: odlok) določa:

- višino turistične in promocijske takse ter oprostitve,

- način plačevanja turistične in promocijske takse,

- način vodenja evidence turistične in promocijske takse,

- nadzor in kazenske določbe.

(2) Odlok velja na turističnem območju, ki geografsko zaokrožuje območje občine Sveta Trojica v Slovenskih goricah.

2. člen

(pristojnost)

Za izvajanje tega odloka sta pristojna organa Občinske uprave, ki opravljata naloge s področja gospodarskih dejavnosti in financ.

**II. VIŠINA TURISTIČNE IN PROMOCIJSKE TAKSE TER OPROSTITVE**

3. člen

(višina turistične takse)

(1) Turistična taksa za prenočitev na osebo na dan znaša **1,20 EUR**, na osnovi slednje znaša promocijska taksa **0,30 EUR**, skupna višina obeh taks znaša **1,5 EUR** na osebo na dan.

(2) V primeru, ko je zavezanec za plačilo turistične takse upravičen do plačila turistične takse v višini 50 odstotkov, le-ta znaša 0,60 EUR za prenočitev na osebo na dan, na osnovi slednje znaša promocijska taksa 0,15 EUR, skupna višina obeh taks znaša 0,75 EUR na osebo na dan.

(3) Višina turistične takse, ki je opredeljena s tem členom odloka, se spremeni v sorazmerni višini, kot se zviša znesek turistične takse, ki jo uskladi Vlada Republike Slovenije v skladu s četrtim odstavkom 17. člena ZSRT-1. Spremembo občina objavi na svojih spletnih straneh, kjer opredeli tudi nov znesek turistične in promocijske takse.

4. člen

(dokazila in vloga za oprostitev)

(1) Kot dokazilo za oprostitev plačila turistične takse za učence, dijake in študente ter njihove vodje oziroma mentorje, za udeležbo na strokovnih ekskurzijah in podobnih oblikah dela, ki jih izvajajo na nepridobitni podlagi vzgojno-izobraževalne ustanove, se štejejo tiste vzgojno-izobraževalne ustanove, ki so kot take navedene na seznamu, ki je objavljen na spletni strani ministrstva pristojnega za izobraževanje. Oprostitev plačila turistične takse velja tudi za vzgojno-izobraževalne ustanove iz zamejstva. Nastanitveni obrat pred oprostitvijo plačila preveri ali je vzgojno-izobraževalna ustanove na seznamu oz. iz zamejstva in sledenje vpiše v evidenco iz 6. člena tega odloka.

(2) Do oprostitve plačila turistične takse so v skladu s šesto alinejo prvega odstavka 18. člena ZSRT-1 upravičene tiste osebe, ki se udeležijo letovanj, ki jih organizira društvo, ki delujejo v javnem interesu in ima o slednjem ustrezna dokazila, to je sklep pristojnega organa, ki je društvu dodelilo tak status in katerega sklep je veljaven na dan koriščenja prenočitev. Nastanitveni obrat pred oprostitvijo plačila turistične takse, preveri veljavnost takega sklepa, oz. iz javno dostopnih podatkov (npr. spletne strani, uradni list…) preveri ali ima društvo status v javnem interesu in slednje vpiše v evidenco iz 6. člena tega odloka.

(3) Odločbo o oprostitvi plačila turistične takse za zavezance iz prvega in drugega odstavka 4. člena tega odloka izda občinski organ iz 2. člena tega odloka, na podlagi pisne vloge zavezanca, ki jo slednji mora predložiti najmanj 30 dni pred prvo prenočitvijo za katero se oprostitev plačila turistične takse nanaša. Vloga mora vsebovati:

- podatke o organizatorju programa,

- podroben opis programa,

- dokazilo, da gre za program, ki se izvaja na nepridobitni podlagi,

- število udeležencev, za katere se zaproša oprostitev plačila turistične takse,

- podatke o nastanitvenem objektu in številu nočitev za posameznega udeleženca.

(4) Odločbo o oprostitvi ali delni oprostitvi plačila turistične takse iz prejšnjega odstavka, občina pošlje v vednost tudi nastanitvenemu obratu na katerega se prenočitev nanaša, ki tako oprostitev vpiše v evidenco iz 6. člena tega odloka.

**III. NAČIN PLAČEVANJA TURISTIČNE TAKSE**

5. člen

(plačilo turistične in promocijske takse)

Turistično in promocijsko takso iz prvega in drugega odstavka 3. člena tega odloka zavezanci nakažejo na poseben račun občine Sveta Trojica v Slovenskih goricah in na predpisan način, ki je objavljen na spletni strani občine, do 25. dne v mesecu za pretekli mesec.

**IV. VODENJE EVIDENCE TURISTIČNE IN PROMOCIJSKE TAKSE**

6. člen

(evidenca turistične takse)

(1) Pravne osebe javnega in zasebnega prava, samostojni podjetniki posamezniki, sobodajalci in kmetje, ki sprejemajo turiste na prenočevanje morajo voditi evidenco o turistični taksi, ki se lahko vodi na podlagi knjige gostov, ki jo vodijo po zakonu, ki ureja prijavo prebivališča.

(2) Evidenca turistične takse poleg podatkov iz knjige gostov vsebuje še:

- podatek o številu prenočitev posameznega gosta,

- skupno vsoto pobrane turistične takse za posameznega gosta;

- skupno vsoto pobrane promocijske takse za posameznega gosta;

- če je oseba oproščena plačila celotne ali dela turistične takse, mora biti v evidenci vpisan razlog oprostitve.

(3) Podatki v evidenci turistične takse se hranijo enako obdobje kot knjiga gostov. Hranijo

se lahko v fizični ali elektronski obliki.

(4) Podatki o evidenci turistične takse morajo biti za vsakega posameznega gosta izpolnjeni najkasneje zadnji dan njegovega prenočevanja.

(5) Osebe iz prvega odstavka tega člena evidenco turistične takse vodijo elektronsko ali ročno.

**V. NADZOR IN KAZENSKE DOLOČBE**

7. člen

(nadzor)

(1) Nadzor nad izvajanjem tega odloka opravlja pristojni občinski inšpektorat ali redarstvo.

(2) Če pristojni inšpektor pri opravljanju nalog inšpekcijskega nadzora ugotovi, da so kršena določila tega odloka, odredi, da se nepravilnosti, ki jih ugotovi, odpravijo v roku, ki ga določi, odredi pa lahko tudi druge ukrepe, ki so potrebni za odpravo nepravilnosti.

8. člen

(kazenske določbe)

(1) Z globo 2.000 eurov se kaznuje pravna oseba, ki ne vodi evidence turistične takse skladno z 6. členom tega odloka.

(2) Z globo 400 eurov se za prekršek iz prvega odstavka tega člena kaznuje samostojni podjetnik posameznik ali posameznik, ki samostojno opravlja dejavnost.

(3) Z globo 200 eurov se za prekršek iz prvega odstavka tega člana kaznuje odgovorna oseba pravne osebe.

(4) Z globo 120 eurov se za prekršek iz prvega odstavka tega člena kaznuje fizična oseba, sobodajalec in kmet, ki prejema turiste na prenočevanje.

**VI. PREHODNE IN KONČNE DOLOČBE**

9. člen

(prenehanje veljavnosti predpisov)

Z dnem uveljavitve tega odloka preneha veljati Odlok o turistični taksi v Občini Sveta Trojica v Slovenskih goricah (MUV, št. 16/2007).

10. člen

(uveljavitev nove turistične takse)

Do 31. 12. 2018 se zaračunava turistično takso za prenočevanje, kot jo opredeljuje Odlok o turistični taksi v Občini Sveta Trojica v Slovenskih goricah (MUV, št. 16/07), od 1. 1. 2019 dalje pa se za višino turistične takse uporablja določila tega odloka, vključno s predpisano promocijsko takso.

11. člen

(začetek veljavnosti)

Ta odlok začne veljati v petnajstih (15) dneh po objavi v Uradnem glasilu slovenskih občin.

Številka: 320-1/2018

Datum:

**Župan**

Občine Sveta Trojica v Slovenskih goricah

**Darko Fras,** *univ. dipl. prav.*

OBRAZLOŽITEV:

15. marca 2018, je začel veljati novi Zakon o spodbujanju razvoja turizma (ZSRT-1, uradni list RS, št. 13/2018), ki prinaša nekaj novosti tudi na področju obračunavanja turistične takse.

Novost je promocijska taksa, ki se obračuna poleg turistične takse in znaša 25 % zneska

turistične takse, obračunavati se bo začela od 1. 1. 2019, dalje.

Kot je navedeno v 18. členu ZRST-1, so od 15. marca 2018, dalje plačila turistične takse (in

od 1. 1. 2019 dalje tudi promocijske takse) še naprej oproščeni naslednji zavezanci:

* otroci do sedmega leta starosti,
* osebe z zdravniško napotnico v naravnih zdraviliščih,
* osebe na podlagi predložitve fotokopije odločbe pristojnega organa, iz katere je

razvidno, da je pri zavarovancu ugotovljena invalidnost oziroma telesna okvara, ali

fotokopije potrdila oziroma izvedenskega mnenja pristojne komisije o ugotavljanju

invalidnosti oziroma telesni okvari, ali na podlagi članske izkaznice invalidske organizacije,

* otroci in mladostniki na podlagi predložitve fotokopije odločbe, ki zadeva razvrščanje

in usmerjanje otrok s posebnimi potrebami,

* osebe, ki so na začasnem delu in prebivajo v nastanitvenem obratu neprekinjeno več

kot 30 dni,

* tuji državljani, ki so po mednarodnih pogodbah oproščeni plačila turistične takse.

ZSRT-1 pa na novo definira naslednje zavezance, ki so upravičeni do oprostitve plačil

turistične takse:

* učenci, dijaki in študenti ter njihovi vodje oziroma mentorji, ki so udeleženci strokovnih ekskurzij in podobnih oblik dela, ki jih na nepridobitni podlagi izvajajo vzgojno-izobraževalne ustanove in so določene z letnim delovnim načrtom v okviru javno veljavnega vzgojno-izobraževalnega ali študijskega programa,
* osebe do 18. leta in njihove vodje oziroma mentorji, ki so udeleženci letovanj, ki jih

organizirajo društva, ki jim je bil podeljen status pravne osebe v javnem interesu,

* osebe, ki prostovoljno odpravljajo posledice elementarnih nesreč,
* pripadniki Slovenske policije v obdobju opravljanja nalog iz svoje pristojnosti.

Turistično takso v višini 50 odstotkov pa po novem plačujejo le naslednji zavezanci:

* osebe od 7. do 18. leta starosti,
* osebe od 18. do 30. leta starosti, ki prenočujejo v nastanitvenih obratih, vključenih v

mednarodno mrežo mladinskih prenočišč (IYHF).

Od 15. marca 2018 dalje tako po novem polno turistično takso plačujejo tudi turisti v kampih

(prej so plačevali polovično turistično takso) in člani Planinske zveze Slovenije v planinskih

postojankah (turistične takse jim po starem zakonu ni bilo potrebno plačati). Dodatno nov

zakon opredeljuje starostno omejitev pri polovičnem plačilu turistične takse za turiste, ki bodo

za svojo prenočitev izbrali nastanitveni obrat, ki je vključen v mednarodno mrežo mladinskih

prenočišč (IYHF). Stari zakon je delno oprostitev vezal zgolj na tiste turiste, ki so člani

mednarodnih mladinskih organizacij.

S tem predpisom lahko občina **tudi zviša vrednost turistične takse** (sedaj znaša turistična taksa na območju občine Sveta Trojica v Slovenskih goricah 1,27 EUR na osebo na prenočitev) in v njem tudi določi obdobje, od kdaj bo višja turistična taksa tudi veljala.

Pomembno **je, da bodo morali od 1. januarja 2019 nastanitveni ponudniki turistom zaračunati tudi promocijski takso, poleg turistične takse, in sicer tako, da bodo obračunani turistični taksi dodali 25 % vrednosti.** Tako bo v primeru, da znaša turistična taksa 2,00 EUR, turist poleg nje plačal še 0,50 EUR promocijske takse, skupaj 2,50 EUR nadomestila na osebo na prenočitev. Promocijska taksa je namenjena dodatnemu sofinanciranju Slovenske turistične organizacije (STO).

Do sprejema novega odloka s strani občine velja višina turistične takse, kot tudi oprostitve plačila turistične takse v skladu z veljavnim občinskim odlokom. Dodatno pa se od 15. marca

2018 dalje uporabljajo tudi oprostitve, ki jih predpisuje nov ZSRT-1.

Kazenske določbe-globe so povzete po spodnjih vrednostih iz 43. členu ZSRT-1.

Prihodek občine iz naslova turistične takse v zadnjih letih:

|  |  |
| --- | --- |
| Leto | TT v EUR |
| 2013 | 265,63 |
| 2014 | 210,08 |
| 2015 | 174,73 |
| 2016 | 292,38 |
| 2017 | 582,93 |
| do 30. 6. 2018 | 226,06 |

Predlagamo Občinskemu svetu, da sprejme predlog Odloka kot primerno podlago za nadaljnjo obravnavo.

Pripravil:

Občinska uprava, Srečko Aleksander Padovnik